KISKŐRÖS VÁROS JEGYZŐJE
ELŐTERJESZTÉS

(a Képviselő-testület 2012. január 18-i ülésére)

TÁRGY:
ALJEGYZŐ KINEVEZÉSE

Kisné Szathmáry Judit aljegyző lemondása miatt a Képviselő-testület a 123/2011. számú határozatával pályázatot írt ki az aljegyzői munkakör betöltésére. A pályázati kiírásra Csendes Ildikó 6400 Kiskunhalas, Pozsony u. 80/4. sz. alatti, Nagy Gabriella 6200 Kiskőrös, Róna u. 10. sz. alatti és dr. Takács Péter Zsolt 1152 Budapest, Rákosmező köz 9/B. sz. alatti lakos nyújtott be pályázatot.

Mindhárom pályázat érvényes, a jelentkezők a pályázati kiírásban foglalt feltételeknek megfelelnek, és valamennyien hozzájárultak a nyilvános ülésen történő tárgyaláshoz.

A helyi önkormányzatokról szóló 1990. évi LXV. törvény 36 §. (1) bekezdése szerint a Képviselő-testület az aljegyzőt a jegyző javaslatára nevezi ki. A benyújtott pályázatok értékelése alapján Nagy Gabriella kinevezését javasolom.

Nagy Gabriella 1974. december 17-én született. Az általános iskolát Kiskőrösön végezte, érettségi vizsgát a Budapesti Szlovák Tanítási Nyelvű Gimnáziumban tett. Az érettségi után Kiskőrös Város Polgármesteri Hivatalában kezdett el dolgozni. 1993. december 6-tól, 2000. április 17-ig képviselő-testületi referensi, ezt követően 2002. június 15-ig, független belső ellenőrré történő kinevezéséig a gazdaság-igazgatási referensi munkakört töltötte be. 2004. augusztus 9-től az ellenőrzési csoportvezetői, 2008. január 14-től a vagyonkezelési és beruházási csoportvezetői feladatokat látta el. 2010. március 1. napjától, a Hivatal szervezeti átalakításával létrejött Stratégiai és Városüzemeltetési Osztály vezetésére kapott megbízást. Jelenleg is ezt a munkakört tölti be és az osztályvezetői feladatokat aljegyzői kinevezése esetén is változatlanul ellátná.
Munka mellett, ill. a GYES-ideje alatt elvégezte az Államigazgatási Főiskolát. 1999 és 2001. között a Budapesti Közgazdaságtudományi és Államigazgatási Egyetem posztgraduális képzésének keretében a költségvetési szervek ellenőrzése tárgykörben szakigazgatás-szervező képesítést szerzett. 2003-tól 2005-ig a Budapesti Gazdasági Főiskola Pénzügyi és Számviteli Főiskolai Karán európai uniós pénzügyi szakértői képzésben vett részt. Jelenleg a Szegedi Egyetem Állam- és Jogtudományi Karának végzős hallgatója.

Képesítése, szakmai felkészültsége, Kiskőrös Város Polgármesteri Hivatalában végzett eddigi munkája alapján alkalmasnak tartom az aljegyzői feladatok ellátására, ezért javaslom, hogy a Képviselő-testület Nagy Gabriella osztályvezetőt a határozat-tervezetben foglaltaknak megfelelően aljegyzővé nevezze ki és illetményét a köztisztviselők jogállásáról szóló 1992. évi XXIII. tv. 45. § (4) bek. alapján, a határozat-tervezet szerint állapítsa meg.

Kiskőrös, 2012. január 6.

Dr. Szentendrei István sk.

címzetes főjegyző

HATÁROZAT-TERVEZET

A Képviselő-testület a helyi önkormányzatokról szóló 1990. évi LXV. tv. 36. §. (1) bekezdése alapján Nagy Gabriella osztályvezetőt 2012. január 19. napjától – határozatlan időre – három hónapig terjedő próbaidővel, aljegyzővé kinevezi. 

A köztisztviselők jogállásáról szóló 1992. évi XXIII. tv. 45. §. (1) bekezdése alapján havi illetményét 450.000,- forintban állapítja meg.

